Fødevarestyrelsen opfordrer til, at man holder øje med døde fugle i naturen. Opfordringen kommer efter flere udbrud af fugleinfluenza i Tyskland og Frankrig

Spær øjnene op og hold øje med døde fugle. Så kontant er opfordringen fra Fødevarestyrelsen. Fugleinfluenzaen er nemlig rykket meget tæt på Danmark, og derfor opfordrer styrelsen nu alle, der færdes i naturen, til at holde øje med døde fugle. Det gælder især døde svømmefugle, oplyser Fødevarestyrelsen. Finder man døde fugle er det dog meget vigtigt, at man lader fuglene ligge, så man selv undgår smitte. Opfordringen om at holde øje med fuglelivet kommer efter, at der er fundet H5N1 fugleinfluenza i svaner og lappedykkere ved byen Metz i det nordlige Frankrig og i Thüringen i det sydlige Tyskland. Erfaringerne fra foråret 2006 viser, at vandfugle først bliver smittet og dør. Fødevarestyrelsen forventer derfor, at eventuelle sygdomsproblemer i Danmark især vil vise sig ved kyster, vådområder, vandløb og søer.